**Dôvodová správa**

**Všeobecná časť**

 Návrh zákona, ktorým sa mení a dopĺňa zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov predkladá na rokovanie Národnej rady Slovenskej republiky skupina poslancov Národnej rady Slovenskej republiky.

 Cieľom navrhovanej úpravy je upraviť povinnosť podrobiť sa technickej kontrole pre nebrzdené prípojné vozidlá tak, aby sa táto povinnosť nevzťahovala na uvedenú kategóriu vozidiel. V súčasnosti upravuje uvedenú povinnosť čiastočne zákon o podmienkach prevádzky vozidiel v premávke na pozemných komunikáciách a v medziach uvedeného zákona aj vyhláška ministerstva dopravy. Navrhuje sa preto upraviť zákonnú exempciu týkajúcu sa povinnosti vykonať technickú kontrolu prípojných vozidiel kategórie O. Technický stav nebrzdených vozíkov je možné kontrolovať pri priebežných kontrolách policajných hliadok v teréne, nakoľko tieto nemajú ani len brzdy, ich kontrola si nevyžaduje testovanie v špecializovaných zariadeniach.

 Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

 Predkladaný návrh zákona má pozitívne sociálne vplyvy, nemá vplyv na rozpočet verejnej správy, má pozitívny vplyv na podnikateľské prostredie, nemá vplyv na životné prostredie a ani na informatizáciu spoločnosti.

**Osobitná časť**

**K Čl. I**

Ustanovuje sa výnimka z vykonávania technickej kontroly pre nebrzdené prípojné vozidlá.

**K Čl. II**

Navrhuje sa účinnosť predkladaného zákona.